﻿ RECENZII PAUL H. STAHL, Triburi şi sate din sud-estul Europei, Bucureşti, Paideia, 2000 Din cele mai vechi timpuri, comunităţile umane mici şi mari au avut, unele cu altele, fie relaţii de bună vecinătate şi înţelegere reciprocă, fie de duşmănie şi conflict. Distanţa geografică mică dintre ele ori situarea comunităţilor în acelaşi areal geografic au reprezentat, desigur, circumstanţe care au favorizat continuitatea şi intensitatea acestor raporturi. Indiferent de caracterul acestor relaţii, este un fapt indubitabil că acestea au urmări vizibile şi durabile în planul culturii şi civilizaţiei comunităţilor respective. Astfel, tradiţii, instituţii şi echipament tehnic, forme de viaţă şi motive culturale sunt împărtăşite în comun, cu mici variaţii ori chiar nemodificate, de comunităţile situate în aceeaşi zonă. Etnologul şi sociologul care studiază la faţa locului comunităţile umane, ca şi istoricul care ia cunoştinţă de ele din documente, sunt deopotrivă uimiţi să constate cât de departe se merge, uneori, în privinţa acestui fenomen de aculturaţie. Studiul comparativ al unor comunităţi, respectiv punerea în evidenţă a similitudinilor şi diferenţelor existente între ele, este însă o întreprindere dificilă. Şi aceasta, pentru că viaţa socială este îndeajuns de complicată pentru a-l obliga pe un cercetător să se consacre, de regulă, studierii unei singure comunităţi. De aceea, este cu atât mai lăudabilă performanţa profesorului Paul H. Stahl de a iniţia şi duce la bun sfârşit, dacă nu prima, una dintre puţinele lucrări, şi cu siguranţă cea mai avizată, de sociologie comparată privind structurile sociale din Balcani. Sud-estul Europei reprezintă o zonă, pe de-o parte, destul de bine delimitată geografic dar, pe de altă parte, extrem de complicată ca viaţă socială. Aici s-a plămădit, pe vremea anticei Elade, acea admirabilă cultură şi civilizaţie, piatră de temelie şi sursă de inspiraţie pentru actuala cultură şi civilizaţie occidentală; tot aici se află, mai mult decât oriunde altundeva, locul de întâlnire a Orientului şi Occidentului, adică a principalelor paradigme culturale care îşi dispută supremaţia în lume; de asemenea, în ultimele două milenii şi jumătate, zona a fost un adevărat bulevard pe care s-au perindat, războit şi aşezat, provizoriu ori definitiv, zeci de seminţii; fascinaţia exercitată de regiune este, apoi, dovedită de faptul că toate imperiile pe care le-a cunoscut omenirea au fost prezente aici, sau au căutat stăruitor să fie. Conjugate, toate aceste particularităţi istorice fac în prezent, din regiunea balcanică, un teritoriu extrem de cosmopolit. Într-adevăr, nicăieri în altă parte în lume nu vom întâlni, pe o suprafaţă comparabilă, o asemenea densitate de popoare şi de culturi diferite. Acesta este, poate, motivul care l-a determinat pe Paul H. Stahl să-şi plaseze cercetarea sa comparativă privind structurile sociale, structurile magice şi religioase tocmai aici. Şi nu încape îndoială că, pentru un astfel de demers, cu greu se putea găsi o zonă mai potrivită în Europa. De altfel, constată Paul H. Stahl, interesul ştiinţific pentru regiunea Balcanilor este remarcabil în ultimele două secole şi studiile ce-i sunt consacrate se înmulţesc şi se diversifică. Între autorii care au contribuit în mod deosebit la cunoaşterea acestui colţ al Europei, în afară de francezul Ami Boué, „primul care prezintă societăţile locale într-un mod apropiat de cel al studiilor moderne” (P. H. Stahl, op. cit., p. 9) şi de sârbo-croatul Jovan Cvijič, care „descrie populaţiile cu istoria lor, cu habitatul lor, cu organizarea lor socială, cu activitatea lor economică, cu portretul lor psihologic” (P. H. Stahl, op. cit., p. 11), este menţionat şi românul Nicolae Iorga, cel ce a străbătut regiunea şi o va boteza cu numele de Europa de sud-est şi care, ca polihistor, „nu s-a limitat... la preocupările... istoricului...; istoria artei, arta populară, etnologia, economia, politica îl atrag în egală măsură; ştiinţele sociale în general îi sunt familiare” (Paul H. Stahl, op. cit., p. 10). CALITATEA VIEŢII, XV, nr. 1–2, p. 191–207, Bucureşti, 2004 192 RECENZII 2 Ca rezultat al fluxului migratoriu spre Balcani al unor seminţii venind din stepa rusă şi al procesului de etnogeneză petrecut în primul mileniu al erei noastre, regiunea va fi dominată demografic, până în zilele noastre, de populaţiile albaneză, slavă, greacă şi română. Apartenenţa etnică diferită, pe de-o parte, şi milenara lor convieţuire într-un spaţiu care le apropia, pe de altă parte, le-au făcut să se deosebească în unele privinţe şi să se asemene în altele. Apelând la studiul direct, la faţa locului, al regiunii şi la consultarea unei vaste bibliografii, profesorul Paul H. Stahl se va strădui să evidenţieze în ce constau, concret, aceste similitudini şi deosebiri, în ceea ce priveşte temele menţionate mai sus. Aflându-se printre absolvenţii ultimelor serii de studenţi cu specializarea în sociologie, înainte ca disciplina să fie interzisă şi alungată din universitate de regimul comunist, fiind, în acelaşi timp, chiar fiul unuia dintre mentorii Şcolii sociologice de la Bucureşti – nimeni altul decât H. H. Stahl – autorul volumului se găseşte în situaţia privilegiată de a se număra printre puţinii cercetători din România care au continuat să aplice, în perioada ei de interdicţie, recomandările metodologice ale acestei renumite organizaţii ştiinţifice. Deloc surprinzător de aceea că, situându-se pe poziţia şcolii, Paul H. Stahl va plasa în centrul lucrării sale unităţile sociale elementare şi de bază: gospodăria (şi ceea ce presupune ea, respectiv un grup uman, patrimoniul acestuia, normele care reglementează relaţiile membrilor între ei şi cu cei din exterior), satul, fratria, neamul, tribul, uniunile tribale. Consideraţiile autorului referitoare la aceste unităţi sociale privesc, cu rare excepţii, o perioadă ce se întinde din secolul al XIX-lea până la începutul secolului al XX-lea. Acum, în această perioadă, formele tradiţionale de viaţă pot fi încă întâlnite în forma lor pură, dar tot acum începe şi procesul eroziunii lor. Adoptarea codului civil modern de către popoarele din regiune, schimbările produse în domeniul tehnicii şi al modului de producţie au avut şi aici ca rezultat, la fel ca peste tot în lume, subminarea formelor tradiţionale de viaţă şi, treptat, înlocuirea lor cu altele noi. Procesul acesta de modernizare, ca să folosim termenul uzual, cu toate că mi se pare discutabil, al structurilor sociale se va intensifica, în această zonă, în secolul al XX-lea şi, mai ales, după cel de-al doilea război mondial. Cartea de care ne ocupăm este o lucrare extrem de densă. În ea sunt valorificate acumulări ale autorului ce se întind pe o jumătate de secol, fie în ţara sa de origine, fie în Franţa, unde a lucrat, începând din 1969, la renumite centre de cercetare ştiinţifică, precum Centre National de la Recherche Scientifique şi École des Hautes Études en Sciences Sociales. În acelaşi timp, succesiunea capitolelor şi paragrafelor se constituie într-un tot unitar din care cu greu poate fi delimitat ceva anume pentru a fi discutat, fără a afecta armonia întregului. Aceste particularităţi fac dificilă rezumarea lucrării ori povestirea ei, într-un spaţiu rezonabil pentru o recenzie. Lucrarea este, desigur, centrată pe câteva teme ce sunt prezente de la un capăt la altul al cărţii, precum laitmotivele în desfăşurarea unei partituri muzicale şi am putea fi tentaţi să ne fixăm atenţia asupra lor. Rezultatul unui asemenea demers nu s-ar dovedi nici el mai fericit, căci valoarea studiului nu e dată de aceste teme, ci de ceea ce se spune în mod concret despre ele. Conştient de riscurile pe care tocmai le-am menţionat, îmi îngădui totuşi să adaug cadrului general al studiului, conturat în prima parte a acestui text, câte ceva din ceea ce reprezintă substanţa propriu-zisă a cărţii. Unitatea socială elementară, comună populaţiilor examinate în perioada de referinţă, este gospodăria. Ea reprezintă, în înţelesul autorului, componenta ultimă, capabilă de autonomie funcţională, a societăţilor tradiţionale, aşa cum sunt şi cele descrise în volumul de care ne ocupăm. Apelând la o analogie, am putea spune că gospodăria este, în societăţile tradiţionale, ceea ce este celula în cazul organismului viu. Spre deosebire de alte fragmente de societate, gospodăria este o unitate socială completă, un fel de fenomen social total, în sensul utilizat de Georges Gurvitch. Structural, gospodăria presupune un grup uman, habitatul propriu, anumite proprietăţi, munca în comun a grupului, menaj comun. Tot ceea ce se întâmplă în gospodărie, începând cu modul de constituire a ei, relaţiile dintre membrii componenţi, bărbaţi, femei, copii, activitatea ce o desfăşoară şi terminând cu transmiterea drepturilor de proprietate şi, eventual, condiţiile în care o gospodărie dispare, este strict reglementat de norme. În ceea ce priveşte grupul uman al gospodăriei, lucrarea semnalează existenţa unor diferenţe, atât în timp, în cadrul aceleiaşi populaţii, cât şi de la o populaţie la alta, dintre cele luate în studiu. În cazul albanezilor din nordul Albaniei bunăoară, populaţie tribală până aproape de jumătatea secolului 3 RECENZII 193 al XX-lea, grupul uman al gospodăriei era alcătuit, de regulă, din trei generaţii: bunici, urmaşii lor, inclusiv fetele până la căsătorie, soţiile băieţilor căsătoriţi şi copiii acestora. Astfel, în aceeaşi gospodărie existau, concomitent, mai multe cupluri, iar populaţia se ridica la zeci de persoane şi, rareori, chiar peste o sută. La populaţiile slave – bulgari, sârbo-croaţi, muntenegreni – grupul uman al gospodăriei, cunoscută sub numele de zadrugă, este mai redus, în general, datorită faptului că este alcătuită fie doar dintr-un cuplu împreună cu copiii necăsătoriţi, fie din părinţi şi băieţii lor căsătoriţi, la care se adaugă, evident, fetele necăsătorite. Grupul domestic al românilor şi grecilor este alcătuit dintr-un singur cuplu şi copiii lor necăsătoriţi, de regulă. Ca urmare, este mult mai puţin numeros decât grupul domestic al slavilor de sud şi cel al albanezilor. Indiferent de etnie, gospodăria tradiţională dispune de bunuri în exclusivitate, inclusiv terenuri agricole, şi de proprietăţi devălmaşe: izlaz, pădure, ape etc., care sunt exploatate în comun de întreaga unitate socială supraordonată gospodăriei: trib, în cazul albanezilor, fratrie şi sat pentru slavi, neam şi sat la greci, sat pentru români. Patrimoniul funciar al gospodăriei este, în afara unor situaţii excepţionale, inalienabil. La rândul ei, proprietatea devălmaşe este apărată de ansamblul coproprietarilor prin instituirea unor reguli care să limiteze accesul străinilor la aceste bunuri. Persoanele care compun grupul domestic se diferenţiază prin statutul social şi prin rolul pe care îl au de îndeplinit. Din acest punct de vedere, există deosebiri importante între cele patru populaţii, dar şi unele asemănări. Indiferent de apartenenţa etnică a gospodăriei, capul acesteia, care e, de regulă, tatăl, deţine o poziţie dominantă. Întinderea acestei dominaţii şi modul de exercitare diferă însă de la o populaţie la alta. Aşa cum se arată în volum, în cadrul populaţiei albaneze dominaţia capului de gospodărie capătă dimensiuni discreţionare. El este cel care „administrează bunurile grupului său, vinde, cumpără terenuri, animale, unelte, poate să împrumute sau să fie garant, construieşte case, dependinţe, stabileşte munca oamenilor din gospodărie, repartizează vinul, rachiul, îi pedepseşte pe membrii grupului său (privându-i de hrană, de arme, legându-i sau închizându-i în casă, sau chiar alungându- i)” (Paul H. Stahl, op. cit., p. 22). Participarea sa la munca ce se desfăşoară în cadrul gospodăriei este extrem de redusă, grija sa de căpetenie fiind armele şi reglarea manu militari a conflictelor cu bărbaţii altor gospodării, ceea ce se întâmpla frecvent până după primul război mondial, dată de la care codul civil şi-a intrat, tot mai mult, în drepturi. Autoritatea şefului gospodăriei, în cazul populaţiilor slave, este mult mai redusă. Aici, alături de şeful de sex masculin apare şi o femeie, ale cărei prerogativele de şefă se exercită, mai ales, în sfera menajului. O altă deosebire faţă de albanezi este că şeful gospodăriei slave este direct implicat în activitatea economică a grupului său uman, fiind cel ce „se ocupă de toate interesele zadrugii: registrele de socoteli, impozitele, banii, afacerile etc. El se trezeşte primul şi organizează munca. El dă femeii care este de serviciu ... ceea ce trebuie pentru hrana lucrătorilor, merge la câmp să vadă cum se lucrează. El repară şi cumpără uneltele, vinde animalele, distilează rachiul, face vinul etc.” (op. cit., p. 63). La români, capul gospodăriei este, de asemenea, soţul. Autoritatea lui este reală, dar mult mai redusă decât în cazul celorlalte populaţii balcanice. Ca şef al gospodăriei, el dirijează viaţa şi organizează munca tuturor celor de sub comanda sa, la nevoie apelând chiar la forţă. Rolul său în gospodărie nu se reduce însă la supravegherea celorlalţi, ci constă şi în participarea efectivă la activitatea desfăşurată aici. Având în vedere ceea ce se spune în carte şi ceea ce ştim dinainte despre şeful român de gospodărie, am spune că poziţia lui este o combinaţie de paternalism şi autoritate, cel puţin în comparaţie cu capii de gospodărie întâlniţi la celelalte populaţii din Balcani. Poziţia femeii în cadrul gospodăriei este un alt aspect prezentat detaliat în carte. Urmându-l pe autor, putem spune că, în cadrul celor patru populaţii studiate, poziţia femeii este una de inferioritate în raport cu bărbatul. Dincolo de această caracterizare, valabilă indiferent de populaţie, intervin însă nuanţe care, trecute cu vederea, ar însemna simplificarea unui subiect destul de complex, altfel. Încă de la naştere, albaneza şi grecoaica din regiunile studiate, la fel muntenegreanca şi sârbo- croata, deşi în mai mică măsură, sunt întâmpinate cu amărăciune de familie, ca o neşansă. Fată nemăritată, aflată încă în familia de origine, mai are parte de o oarecare îngăduinţă din partea alor săi. Căsătorindu-se, de obicei, femeia se mută în casa soţului şi situaţia ei se înrăutăţeşte dramatic. De 194 RECENZII 4 acum încolo misiunea ei este să-l slujească supusă şi cu toată râvna pe soţul său şi pe ceilalţi membri ai gospodăriei în care a intrat, îndeplinind toate treburile casei, de la cele privind menajul şi până la unele din cele mai grele munci, ca de exemplu, să are, să semene, să aibă grijă de vite ori să meargă la moară şi să macine. În plus, este datoare să nască copii. Dar nu orice fel de copii, ci mai ales băieţi, căci se consideră că doar ei duc mai departe neamul şi gospodăria. Dacă nu naşte deloc copii, ori dacă naşte numai fete, situaţia ei devine şi mai grea, căci soţul poate, în cazul albanezilor, sârbo-croaţilor, muntenegrenilor şi grecilor, să-şi aducă încă o soţie în casă care să-i ofere copii, sau poate fi renegată şi alungată. Tratament motivat de convingerea existentă în trecut, că singura vinovată de absenţa copiilor mult doriţi este femeia, aşa încât represaliile la care este supusă apar ca meritate. Discriminarea femeii în cadrul populaţiilor amintite mai sus este evidentă în multe alte situaţii. Copiii pe care ea îi naşte, în caz de divorţ, revin soţului; apoi, femeia nu poate, de regulă, cere desfacerea căsătoriei; de asemenea, deşi contribuie activ la crearea patrimoniului comun al gospodăriei, femeia nu poate moşteni decât bunuri imobiliare; dacă intervine divorţul, părăseşte gospodăria în care a trudit din greu, aşa cum a venit. O palidă ilustrare a condiţiei femeii, pentru că relatarea priveşte o familie care numai parţial se înscrie în modelul dominant, fiind vorba de familia princiară, o aflăm în mărturia francezului Saint René Taillandier aflat în vizită, spre sfârşitul secolului al XIX-lea, la curtea principelui sârb Miloš Obrenović: „Ea (soţia principelui, n.n.) dirijează toate treburile domestice; ţese, toarce şi supraveghează bucătăria, participă în mare măsură la educaţia şi instrucţia copiilor ei… Pe la ora unsprezece clopotul cheamă la masă…Principele s-a aşezat în picioare la extremitatea superioară a mesei. Toţi s-au descoperit, micul Mihail (prinţul) a rostit o rugăciune. Apoi prinţesa i-a oferit principelui un pahar de rakija; în momentul acela principele a rostit o alocuţiune care cuprindea urări persoanelor prezente şi pentru întreg poporul sârb. După asta a luat loc…în capul mesei pe un jilţ…; de o parte şi de alta erau cei doi mici prinţi…, arhimandritul şi îngrijitorul Vasco. Ceilalţi comeseni veneau în continuare. Prinţesa şi fiica ei stăteau în picioare…În timpul mesei ele l-au servit pe principe şi pe cei doi fii ai săi…De când este prinţesa soţia lui Miloš, niciodată n-a mâncat la aceeaşi masă cu soţul ei.” (Apud Saint René Taillandier, La Serbie, Kara-George et Milosch, Paris, 1872, pp. 145–155. În Paul H. Stahl, op. cit., p. 73). Aşa cum spuneam, statutul femeii era unul de inferioritate în raport cu bărbatul, în toate societăţile tradiţionale discutate în carte, dar de la populaţie la populaţie existau diferenţe considerabile de tratament. Fără a intra în detaliile numeroase evidenţiate în lucrare, menţionăm că, în ansamblu, situaţia bulgăroaicei şi mai ales a româncei era mai bună şi datează de mult, fapt remarcat şi de călătorii străini care au străbătut principatele române. Tema grupului uman al gospodăriei, succint prezentată mai sus, reprezintă doar una dintre problemele tratate pe larg în carte, în secţiunea consacrată gospodăriei. Din punct de vedere sociologic, gospodăria este însă o unitate socială complexă şi, pentru înţelegerea ei ştiinţifică, analiza trebuie să ia în discuţie principalele ei componente structurale. Dintre acestea, în lucrare se acordă o atenţie deosebită proprietăţii gospodăriei, cu cele două forme ale ei, particulară şi de grup, transmiterii ei de la o generaţie la alta (respectiv moştenirii), casei, muncii, ierarhiei, conducerii, destrămării gospodăriei, raporturilor gospodăriei cu unităţile sociale superioare. Urmărind această problematică a gospodăriei la nivelul celor patru populaţii, autorul arată în ce se aseamănă şi în ce se deosebesc acestea, în ceea ce priveşte această structură socială elementară care este gospodăria. Rezultatul este o reuşită sinteză sociologică comparativă, privind unităţile sociale elementare tradiţionale din Balcani. Este un fapt că de problemele enumerate mai sus s-au ocupat şi alţi autori, cu toate că nu în manieră comparativă şi nici cu acribia ştiinţifică a autorului de care ne ocupăm. În schimb, cel puţin după câte ştiu, nimeni nu s-a gândit, înaintea autorului român, să studieze în ce măsură şi în ce mod structura socială se regăseşte în cea spirituală, respectiv magică şi religioasă a aceloraşi populaţii balcanice, problemă care face obiectul celei de a doua secţiuni a lucrării. Ipoteza tacită de la care porneşte Paul H. Stahl, a funcţionării unei asemenea legături, este confirmată, căci autorul reuşeşte să scoată „în evidenţă cum se ţes, între unităţile sociale deja analizate: grupul uman, proprietatea lui, munca, viaţa în comun, pe de-o parte, şi viaţa spirituală, pe de alta, relaţii puternice, care dau naştere unui ansamblu organic, coerent” (op. cit., p. 161). 5 RECENZII 195 Capitolul final, al III-lea, este unul de comparaţii şi ipoteze şi reia teme expuse mai înainte, pentru a întări unele dintre ideile exprimate deja, ori a aduce în discuţie unele puncte de vedere ce i se par inacceptabile, existente în literatura de specialitate. Aici întâlnim paragrafele: Gospodărie sau familie, Sângele şi consangvinitatea, Fata fără fraţi şi matriarhatul, Băştinaşul şi străinul, Democraţia primitivă şi bătrânii. Între altele, rostul acestui capitol este de a promova rigoarea şi de a elimina unele confuzii din discursul ştiinţific. Un exemplu în acest sens este confuzia ce se face, uneori, între gospodărie şi familie. Autorul atrage atenţia că, în anumite contexte, termenul „familie este imprecis, pentru că, dacă el denumeşte eventual grupul domestic al unei gospodării, el denumeşte şi persoane din afara acestei gospodării; în plus, el sugerează exclusiv grupul uman, şi nu celelalte componente ale unei gospodării... Dacă vrem să denumim cu precizie persoanele care trăiesc într-o gospodărie, trebuie să folosim noţiunea de grup domestic, noţiune ce permite înţelegerea faptului că aceste persoane trăiesc împreună, muncesc împreună, stăpânesc aceeaşi proprietate, au aceleaşi sărbători religioase, fără să eliminăm ideea că sunt înrudite” (Paul H. Stahl, op. cit., p. 193). Considerând că rostul paginilor de mai sus nu este de a rezuma conţinutul cărţii – ceea ce ar fi imposibil de altfel –, ci de a incita la parcurgerea ei, ne oprim aici. Lectura cărţii este, cu siguranţă, indispensabilă celor ce doresc să ştie cum arătau structurile sociale înainte de a fi ajuns la forma pe care o au astăzi, care era modul de viaţă în trecutul apropiat, într-o zonă din care face parte şi ţara noastră, care, de aceea, a fost, este şi va fi puternic influenţată de ceea ce se întâmplă în Balcani. Gheorghe Socol IOAN MIHĂILESCU, Sociologie generală – concepte fundamentale şi studii de caz, Iaşi, Editura Polirom, 2003 Deşi nu poate fi considerat ca fiind, propriu-zis, o reeditare, volumul apărut la Polirom reprezintă o variantă îmbogăţită a lucrării cu acelaşi titlu, trecută în bibliografia acestuia ca manual pentru studenţi şi apărută în anul 2000, la Editura Universităţii Bucureşti. Faţă de aceasta din urmă, volumul apărut la sfârşitul anului 2003, chiar dacă respectă în mod riguros aceeaşi desfăşurare şi aceeaşi structură a capitolelor, are un plus de consistenţă şi de actualitate, realizate prin adăugarea unor studii de caz, scrise între anii 2000–2002. În plus, volumul în cauză oferă un glosar de termeni corespunzător fiecărui capitol, precum şi un glosar general de termeni, la sfârşitul lucrării. Autorul este o personalitate marcantă, aflată în prim-planul activităţii ştiinţifice şi universitare din România post-comunistă. Ioan Mihăilescu este rector al Universităţii Bucureşti, profesor al catedrei de sociologie din cadrul acesteia, preşedinte al Consiliului Naţional de Evaluare Academică şi Acreditare. De asemenea, autorul acestui volum are o bogată experienţă de cercetare în cadrul unor proiecte naţionale şi internaţionale, fie în calitate de coordonator principal, fie în calitate de consultant ştiinţific al unor organizaţii internaţionale, precum Uniunea Europeană sau Consiliul Europei. Volumul în discuţie îşi propune, pe de o parte, să sistematizeze noţiunile fundamentale şi să ofere reperele teoretice minime necesare unei lucrări ce îşi propune să reprezinte „o introducere în sociologie”. Pe de altă parte, studiile de caz ataşate capitolelor teoretice (prezente în 9 din cele 11 capitole ale lucrării), îşi depăşesc, prin consistenţa lor, rolul de a susţine şi a ilustra conceptele şi reperele teoretice prezentate. Lucrarea este, aşadar, structurată pe 11 capitole, împărţite în subcapitole şi urmate, în general, de unul sau două studii de caz, şi în toate cazurile, de un glosar de termeni. Sunt cuprinse teme de bază ale sociologiei, precum relaţiile sociale, familia, organizarea socială, cultura, procesele sociale, comunităţile teritoriale, conducerea vieţii sociale. 196 RECENZII 6 În ceea ce priveşte studiile de caz, acestea sunt, în general, centrate pe realităţi româneşti contemporane, „fotografiate” în diverse momente ale perioadei postcomuniste (cel mai vechi dintre studiile de caz a fost realizat în 1993 şi cel mai nou, în 2002). În altă ordine de idei, între acestea există diferenţe mari, atât în ceea ce priveşte conţinutul, cât şi din punctul de vedere al stilului şi perspectivei de abordare. Unele dintre studii, în număr de trei, au fost preluate în limba engleză, aşa cum au fost publicate, majoritatea fiind prezentate totuşi în limba română. Unele dintre studii, precum cel intitulat Mental Stereotypes in the First Years of Post-totalitarian Romania, sunt analize bazate pe rezultatele unor anchete realizate pe eşantioane reprezentative la nivel naţional, altele, precum studiul Valori şi norme sociale în perioada de tranziţie sunt abordări mai degrabă eseistice, în timp ce un studiu precum Violenţa şi societatea este structurat ca un veritabil excurs teoretic. Această diversitate de tonuri şi stiluri de abordare compensează o posibilă scădere în ceea ce priveşte coerenţa lucrării ca întreg, printr-un plus de consistenţă pe care aceasta o câştigă de pe urma acestei diversităţi. Dacă din punct de vedere cantitativ studiile de caz reprezintă jumătate din spaţiul fizic al lucrării, cred că, din punct de vedere calitativ, se poate considera că acestea reprezintă „nucleul tare” al acesteia. Autorul realizează o introducere în sociologie prezentând ce este sociologia, dar şi cum se realizează, practic, demersul sociologic. Nu este propus un model rigid, ci sunt prezentate „moduri” în care se poate face sociologie. Ceea ce este comun tuturor acestor modalităţi şi ceea ce autorul propune prin propriul său exemplu este curajul de a fi şi a rămâne obiectiv şi onest, chiar şi când asumarea unei asemenea atitudini comportă anumite riscuri. Aceasta presupune, pe de o parte, a te implica în descoperirea unor adevăruri care pot fi neplăcute chiar din propria ta perspectivă, iar pe de altă parte, a avea curajul să spui aceste adevăruri. Acest tip de atitudine verticală poate fi considerat elementul care dă coerenţă ansamblului de elemente propuse pentru a ilustra „ce este şi cum se face sociologia”. Iată, în cele ce urmează, un citat 1 semnificativ în ordinea ilustrării acestui tip de alegere a modului de a practica sociologia : „Nu toate adevărurile sunt plăcute; unele sunt chiar foarte neplăcute. Pentru a nu fi deranjaţi în echilibrul nostru psihic, ignorăm ceea ce nu ne place sau nu ne convine. Iar dacă unii îndrăznesc să rostească ceva ce ştirbeşte frumoasa imagine pe care o avem despre noi înşine, nu-l luăm în seamă, îi respingem ori îi facem să tacă. Atunci când adevărurile neplăcute se referă nu la un individ, ci la un grup social sau la societate în întregul ei, intervin mecanisme de sancţionare mult mai dure. Îndrăzneţii sunt consideraţi nebuni, răuvoitori, puşi în slujba unor interese străine sau chiar trădători de ţară. Pedeapsa este pe măsura acuzaţiei şi urmăreşte întotdeauna suprimarea posibilităţilor de exprimare”. Iată un exemplu de asemenea afirmaţii, care presupun un curaj pe care autorul se consideră obligat din punct de vedere moral să şi-l asume, cu orice riscuri: „(…) membrii organizaţiei au de ales între „moartea” democratică a organizaţiei lor sau supravieţuirea acesteia, prin schimbări şi reforme care apelează temporar la măsuri autoritare. Ipocrizia decelabilă în multe discursuri politice sau în diverse analize ştiinţifice face ca punerea problemei în acest fel să fie evitată. Consecinţele economice, sociale şi politice negative ale amânării indefinite a schimbărilor şi reformelor organi- zaţionale care sunt imperios necesare, pe motivul respectării corectitudinii politice, vor fi sigur mult mai mari decât câştigurile politice ale respectării aparenţelor democratice. Poziţia pe care o prezentăm ar putea fi considerată scandaloasă din punct de vedere politic sau teoretic (…). În situaţia în care, timp de 12 ani, multe reforme declanşate prin proceduri democratice au eşuat şi dacă societatea românească nu-şi mai poate permite să perpetueze aceste eşecuri, pragmatismul politic ar impune recurgerea, cel puţin în fazele 2 iniţiale, la unele proceduri mai autoritare” . Autorul atrage însă atenţia asupra condiţiilor în care realizarea unui asemenea demers critic este dezirabilă sau, dimpotrivă, inacceptabilă: 1 P. 66–67, capitolul Structura culturii, studiu de caz: Valori şi norme sociale în perioada de tranziţie. 2 P. 364, cap. Conducerea vieţii sociale, studiu de caz: Stiluri de abordare a Reformei. 7 RECENZII 197 „Un discurs critic şi autocritic, întemeiat ştiinţific şi având ca finalitate ameliorarea vieţii 3 sociale este îndreptăţit şi necesar; denigrarea şi insulta sunt inacceptabile”. O altă constantă relativă a lucrării, în speţă a studiilor de caz incluse în aceasta, este raportarea dintr-o perspectivă critică la perioada comunistă. Pentru înţelegerea unor realităţi ale perioadei actuale, este necesară o analiză a factorilor care au modelat realitatea socială în perioadele trecute. Fie că utilizează tehnici de arheologie socială, fie tehnici sociologice, demersul ştiinţific urmăreşte fie determinarea unor modele cu mare persistenţă istorică, precum modul de gândire specific societăţilor rurale tradiţionale în spaţiul românesc, fie momentele de ruptură, de schimbare forţată şi în profunzime a societăţii în ansamblul ei, precum a fost perioada comunistă. Regimul politic comunist, reprezentând un regim nedemocratic, impus prin forţă, este considerat principalul responsabil, chiar dacă nu singurul, pentru declinul moral, economic şi social al societăţii româneşti, în ansamblul ei, şi cu deosebire, al unora dintre componentele sale. În cea ce priveşte degradarea morală, autorul consideră că în perioada comunistă au fost accentuate 4 unele defecte mai vechi şi au fost generate altele noi : „Având în vedere caracterul totalitar al puterii comuniste, o răspundere principală în această privinţă revine politicului. Un regim politic care s-a impus prin forţă nu s-a putut menţine decât prin mijloace necinstite. Mulţi dintre susţinătorii săi au provenit, la început, din elementele sociale de cea mai slabă calitate. Incultura era considerată un atu; delaţiunea, un act patriotic; docilitatea faţă de superior şi duritatea faţă de subaltern, lipsa de scrupule, sărăcia de idei permiteau aprecierea de bun comunist. Copiii au fost învrăjbiţi împotriva părinţilor, muncitorii împotriva ţăranilor, analfabeţii împotriva intelectualilor, răufăcătorii împotriva oamenilor cinstiţi. Regimul politic a ştiut să speculeze toate defectele şi viciile şi a ajuns să le transforme în adevărate principii de convieţuire şi promovare socială. Necinstea nu a fost introdusă în societatea noastră de regimul comunist, dar nici o altă organizare politică precedentă nu a făcut ca ea să se răspândească mai mult în cuprinsul întregii societăţi. Practicile regimului comunist s-au fixat atât de puternic în sistemul nostru social, încât majoritatea noilor forţe politice nu se pot debarasa de ele”. (Această afirmaţie este făcută la sfârşitul anului 2000 şi nu în primii ani de după Revoluţie! – n.n.). Chiar dacă recunoaşte cu obiectivitate că, în special în anii ’70–’80, regimul comunist, pus în faţa problemelor gestionării unui sistem economic complex, a fost obligat să adopte un sistem de promovare mai meritocratic, în special în domeniile tehnico-economice, Ioan Mihăilescu consideră că „cu toate aceste ameliorări din ultimele două decenii de existenţă, comunismul poartă încă pecetea destructurărilor valorice şi normative originare”. Regimul comunist este considerat responsabil şi pentru actualul dezinteres al unei părţi importante din populaţia rurală pentru problemele comunitare, dezinteres considerat un indicator important al dezagregării comunităţilor respective. În ceea ce priveşte creşterea ratei abandonului şcolar, mai cu seamă în mediul rural, unul din factorii responsabili importanţi este scăderea motivaţiei pentru învăţătură a locuitorilor satului. Chiar dacă această creştere a dezinteresului pentru şcoală are o motivaţie complexă, în mare parte având determinanţi de ordin economic, perioada comunistă este considerată ca fiind responsabilă de producerea unor modificări profunde în ceea ce priveşte atitudinea faţă de şcoală. Dacă în perioada precomunistă, mai ales ca urmare a Reformelor promovate de Spiru Haret, şcoala ajunsese să se impună alături de Biserică, drept instituţie fundamentală a comunităţii, fiind percepută ca fiind a satului şi slujind satului, în perioada comunistă aceasta ajunge să fie percepută ca o instituţie străină de comunitatea locală, devenind un instrument de promovare a ideologiei comuniste. „Sătenii se interesează tot mai puţin de starea şcolii din comunitatea lor şi se răspândeşte mentalitatea potrivit căreia, dacă statul este omnipotent, atunci el trebuie să se ocupe de toate nevoile şcolii locale (…). Chiar unele probleme minore care ar putea fi uşor soluţionate la nivel 3 P. 67, capitolul Structura culturii, studiu de caz: Valori şi norme sociale în perioada de tranziţie. 4 Ibidem, p. 68 198 RECENZII 8 comunitar (repararea unor bănci, zugrăvirea şcolii, aprovizionarea cu lemne în sezonul rece, etc.) sunt considerate obligaţii ale statului (termenul de stat este vag definit în aceste comportamente; el poate 5 semnifica puterea politică centrală, prefecturile sau primăriile)”. Studiul din care am citat anterior, care pare a fi cel mai consistent, atât ca întindere, cît şi din punctul de vedere al conţinutului, vine să confirme aserţiunea de mai sus privind centrul de greutate al lucrării care poate fi poziţionat, în mod paradoxal, poate, pentru un asemenea tip de lucrare al cărei scop principal este unul didactic, în spaţiul studiilor de caz prezentate. În ceea ce priveşte modul de abordare al realităţilor sociale analizate, voi considera ca exemplar studiul în cauză, intitulat Mediul rural din România şi integrarea europeană. Demersul propus aici este unul complex, fiind, în acelaşi timp, unul descriptiv, explicativ şi pragmatic, definind probleme, construind prognoze asupra evoluţiei lor şi oferind soluţii pentru orientarea evoluţiilor în cauză către o zonă a dezirabilităţii sociale şi economice. Prima parte a studiului este una descriptiv-explicativă. Este descrisă evoluţia complexă a mediului rural în spaţiul românesc, evoluţie al cărei rezultat este realitatea prezentă, definită prin sintagma „declinul mediului rural”, autorul propunând un model explicativ al acestui declin. Între cauzele declinului mediului rural, autorul le analizează pe următoarele: declinul demografic, sărăcia, revenirea la agricultura tradiţională – ca efect pervers al legii 18/1991, prin care s-au primit înapoi pământurile fără a fi retrocedate şi mijloacele de producţie, în condiţiile unei absenţe cvasitotale a capitalurilor în mediul rural –, degradarea infrastructurii şcolare – fenomen aflat într-o relaţie de cauzalitate circulară de tipul cauză-efect-cauză – efect în raport cu un alt fenomen, anume, scăderea motivării pentru învăţare –, lipsa de preocupare a politicilor sociale faţă de mediul rural. Între cauzele declinului mediului rural enumerate mai sus, autorul consideră declinul învăţământului rural un factor generator al unor dezechilibre importante în raportul rural – urban, precum: diminuarea şanselor de dezvoltare locală, apariţia în viitorul nu prea îndepărtat a unui şomaj de mari proporţii în mediul rural, având drept consecinţă migraţiile necontrolate şi apariţia unor „centuri suburbane mizere”. O consecinţă care le va îngloba pe toate celelalte va fi creşterea decalajelor sociale şi accentuarea inechităţii. Autorul atrage atenţia asupra consecinţelor acestor probleme specifice mediului rural şi asupra deficienţelor structurale din sectorul agricol, în perspectiva integrării europene a României. Faţă de gravitatea problemelor, sprijinul extern, chiar în condiţiile adoptării unor scenarii optimiste privind finanţarea de către Uniunea Europeană sau/şi Banca Mondială pentru redresarea agriculturii româneşti, efortul naţional rămâne hotărâtor, într-un asemenea domeniu. În condiţiile penuriei de capitaluri interne, Ioan Mihăilescu propune o redistribuţie a acestora între industrie şi agricultură, considerând că „restructurările din agricultură sunt mai importante şi mai puţin costisitoare decât 6 . subvenţionările marilor întreprinderi industriale nerentabile” În partea a doua a acestui studiu sunt propuse politici agricole pentru mediul rural. Între acestea sunt incluse: modernizarea exploataţiilor agricole prin ameliorarea structurilor agricole, introducând, prin lege, obligativitatea de a valorifica toate terenurile deţinute în scopuri agricole sau agroturistice. Pe de altă parte, o condiţie necesară în vederea modernizării exploataţiilor agricole este utilizarea tehnologiilor moderne de producţie. Pentru îndeplinirea acestui deziderat se propune acordarea de facilităţi pentru modernizarea exploataţiilor agricole, facilităţi posibil a fi acordate prin ameliorarea sistemului de facilităţi fiscale şi bancare pentru agricultură. În condiţiile în care România nu poate conta pe creşteri semnificative ale exporturilor de produse agricole pe pieţele europene, sunt propuse strategii complementare de valorificare a excedentelor agricole, atât pe pieţele din Orientul Apropiat, cât şi prin „aducerea consumatorului la produs”, ca efect al dezvoltării activităţilor de turism rural. Turismul rural, combinat cu agricultura ecologică reprezintă, în viziunea autorului acestui studiu, modalităţi importante de stopare a declinului rural şi de dezvoltare economică şi socială a acestuia. 5 P. 301, cap. Comunităţile teritoriale, studiul de caz: Mediul rural din România şi integrarea europeană. 6 Ibidem p. 310. 9 RECENZII 199 Chiar dacă aceste probleme descrise şi soluţii propuse nu sunt toate, neapărat, noi şi originale, meritul principal al acestui studiu şi, de altfel, al întregii lucrări, rezidă în rigoarea logică şi metodologică cu care sunt tratate teme actuale, importante în ordinea realizării unor deziderate naţionale, precum dezvoltarea economică şi socială a ţării. Am insistat mai mult asupra acestui studiu, nu pentru că le-am considerat pe celelalte mai puţin consistente, ci pentru că acesta mi s-a părut exemplar, din perspectiva unui anume model de demers sociologic complex. O altă caracteristică a lucrării este stilul direct, în unele cazuri tăios, dar întotdeauna argumentat şi evitând atât excesul de neutralitate, cât şi derapajele pamfletistice. Cartea apărută la Editura Polirom poate fi citită cu interes, atât de către cei care se află într-o faza incipientă de familiarizare cu sociologia, cât şi de către specialişti ai domeniului, care pot găsi puncte de interes în diversitatea de studii de caz prezentate. Unul dintre mesajele importante pe care autorul le transmite, pentru tinerii şi mai puţini tinerii intelectuali cărora li se adresează prin această carte, este credinţa în rolul major pe care îl are de jucat ştiinţa şi cultura în reconstrucţia morală, economică şi socială a ţării. „Nu este sigur că ştiinţa şi cultura îi vor face mai buni pe toţi oamenii, dar este sigur că îi vor 7 . face mai puţin răi” Mihnea Preotesi DUMITRU SANDU, Sociabilitatea în spaţiul dezvoltării – Încredere, toleranţă şi reţele sociale, Bucureşti, Editura Polirom, 2003 Ca studentă a domnului profesor Dumitru Sandu, am folosit cărţile publicate de dumnealui pur şi simplu ca manuale de studiu. Practic, nu poţi vorbi astăzi despre tranziţia românească fără să faci apel la spaţiul social al tranziţiei, deci la studiile domnului profesor. Mă aflu, aşadar, într-o postură sensibilă, din care nu poate lipsi subiectivitatea, de a realiza o recenzie la cartea unui profesor drag. Dumitru Sandu face parte din categoria sociologilor de teren, „sociolog rural”, cum îi place dânsului să menţioneze, şi poate de aici provine sursa inspiraţiei şi materia primă care i-au permis să devină unul dintre cei mai prolifici sociologi români actuali, cu o mulţime de articole şi studii de specialitate, apariţii constante de carte la intervale de 3–4 ani. Opera domnului profesor este exemplară pentru ceea ce s-ar putea numi specificitatea abordării sociologice, realiste, mi-aş permite eu să o numesc şi voi explica ce înţeleg prin aceasta. Nu înseamnă nici pură sinteză teoretică, nici pretenţia de a explica în întregime şi într-un mod unic o anumită problematică socială, ci pur şi simplu problematizare, cercetare sistematică, continuitate a studiului. Dacă cineva m-ar întreba, azi, ce înseamnă şi la ce foloseşte sociologia, l-aş îndruma pur şi simplu să citească una dintre lucrările domnului profesor. Format în tradiţia şcolii româneşti Stahl-Golopenţia, adăugând acesteia paradigma capitalului social, profesorul Dumitru Sandu reuşeşte să dezvolte o abordare foarte actuală a satului românesc, în contextul prolematicii generale a societăţii noastre – recuperarea decalajelor de dezvoltare faţă de celelalte ţări europene. Regăsim, aşadar, ca arie tematică: sociabilitatea şi legătura acesteia cu dezvoltarea, satul ca spaţiu de dezvoltare şi sociabilitate, migraţia. 7 P. 77, cap. Structura culturii, studiu de caz: Valori şi tipuri sociale în perioada de tranziţie. 200 RECENZII 10 Conform noii tendinţe din teoriile dezvoltării, socialul este adus tot mai mult în sfera dezvoltării, atât ca finalitate, operaţionalizare, cât şi ca mijloc. După entuziasmul din ultimul deceniu, pe plan internaţional, al considerării capitalului social drept un adevărat elixir ce vindecă bolile societăţiilor aflate în dezvoltare, a urmat dezamăgirea şi „oboseala donatorilor”, care nu reuşeau să producă schimbările dorite. Tocmai pentru a depăşi polemicile legate de rolul capitalului social în dezvoltare, autorul introduce o distincţie foarte utilă între capital social şi sociabilitate: „«Sociabilitate» este numele generic pentru relaţiile sociale neconflictuale care aduc unitatea, agregarea socială. Or încrederea, toleranţa, cooperarea şi reţelele au tocmai această caracteristică. Dar capitalul social nu este numai sociabilitate, ci un anume gen de sociabilitate, respectiv genul „productiv» sau eficient” (pag. 10). Aceasta înseamnă că nu se poate vorbi despre un nucleu al capitalului social, a cărui identificare poate garanta succesul unui proiect de dezvoltare, ci acesta este puternic contextualizat, iar în funcţie de un anumit contex, poate avea efecte pozitive sau negative, în procesul dezvoltării. În primul capitol sunt făcute precizările teoretice şi metodologice ale conceptelor de bază: încredere, toleranţă, reţele sociale, sociabilitate, dezvoltare. Pentru ca în capitolele următoare, plecând de la importante surse de date: World Value Survey (1990–1993 şi 1995–1997), Barometrul de Opinie Publică BOP (1999–2002), să se desfăşoare o analiză detaliată prin suprapunerea „spaţiilor” de sociabilitate, de dezvoltare şi a celor teritoriale. Dincolo de rezultatele mai mult sau mai puţin contestabile, modul de abordare rămâne de o deosebită relevanţă metodologică: „Fenomenele de sociabilitate – mai ales cele de tip încredere interpersonală sau toleranţă socială – nu pot fi estimate cu grad sporit de siguranţă decât la modul relativ, structural şi comparativ”. De aceea nu se poate vorbi despre nivelul toleranţei în România, la modul absolut, ci numai prin comparaţie cu alte ţări sau cu o altă situaţie din trecut. Astfel, toleranţa şi încrederea sunt analizate, comparativ, la nivelul ţărilor din Europa (pe dimensiunile: „discriminare-relativism social” şi ţări catolice, ţări protestante, ţări foste comuniste), apoi în interiorul României (în funcţie de mediul de rezidenţă şi vârstă). Toleranţa este abordată printr-o distincţie care se dovedeşte semnificativă, în relaţie cu elemente ale spaţiului social: toleranţă comportamentală (manifestată prin respingerea discriminării) şi toleranţă atitudinală (asociată cu relativismul social sau cu pluralismul valoric). Distincţia este confirmată şi de observarea faptului că toleranţa comportamentală depinde mai mult de caracteristici ale spaţiului social (nivelul de dezvoltare economică şi modernizare socială), iar toleranţa atitudinală este influenţată de caracteristici individuale de status ale profilului de status (pe dimensiunile: gen – vârstă – capital uman). La populaţia românească, toleranţa apare ca fiind, în principal, sub influenţa resurselor material-umane de status şi a capitalului simbolic (dat de orientările valorice asociate cu modernitatea individuală şi tradiţionalismul identitar). În urma analizei detaliate care este făcută configuraţiei toleranţei în spaţiul românesc, se face o precizare cu implicaţii atât teoretico-metodologice cât şi practice, cu referire la cumulativitatea şi conversia formelor de capital. Este vorba despre corelaţia semnificativă care există între capitalul uman (operaţionalizat ca educaţie şi stare de sănătate) şi capitalul social (relaţional). Practic, „Întregul fond de capital social pare să fie o particularizare spaţializată a capitalului uman... Dacă din punct de vedere strict analitic ele pot fi distinse, se pare că în plan practic, de acţiune sau intervenţie socială, este important ca cei doi factori să fie consideraţi împreună” (p. 107). În acest fel este făcută trecerea între o temă de interes general, care analizează sociabilitatea/ toleranţa (capitolele doi şi trei) ca „liant al vieţii sociale” şi potenţial factor de dezvoltare, către o analiză a specificului satului românesc, ca „spaţiu de dezvoltare şi sociabilitate”. Capitolul patru este, practic, o dezvoltare a celor două articole publicate în revista „Sociologie Românească”: Dezvoltare şi sărăcie în satele României, în nr. 4/1999 şi Cum ajungi într-un sat sărac – drumul sociologic, în nr. 1–4/2001. Tema este de mare actualitate în contextul mult discutatei sub- dezvoltări a satelor din România. Pentru realizarea unei bune orientări a proiectelor de dezvoltare socială către satele cele mai sărace, dificultatea identificării acestora în diversitatea ruralului românesc. Sunt prezentate două tipuri de măsurare a sărăciei/dezvoltării satului, ca tip specific de sărăcie/dezvoltare comunitară. 11 RECENZII 201 Prima variantă de măsurare a sărăciei este prin indicele de dezvoltare comunitară (DEVSAT), alcătuit prin agregarea a şase tipuri de capital social la nivel de comunitate, iar a doua variantă este grila utilizată de Fondul Român de Dezvoltare Socială. Ambele metode au avantajele lor, metodologice sau practice, fiind deficitare pentru măsurarea corectă a sărăciei comunitare, în condiţii de relief diferite. Aceste metode, împreună cu introducerea factorului regional şi de relief, duc, practic, la realizare unei hărţi a sărăciei în mediul rural şi la identificare unor tipuri diferite de sărăcie în regiuni istorice diferite: sărăcie umană, în Moldova, demografică, în Banat, prin izolare, în Oltenia şi Dobrogea. Aceste observaţii pot avea impact asupra orientării intervenţiilor de dezvoltare comunitară. În ultimul capitol este analizată migraţia ca „strategie de conversie a capitalurilor”, de asemenea continuare a unor preocupări mai vechi ale autorului. Un necunoscător al studiilor mai vechi ale sale s-ar putea întreba ce caută un capitol despre migraţie într-o carte dedicată sociabilităţii şi dezvoltării. Privită ca strategie de viaţă, migraţia circulatorie externă poate fi analizată prin termenii de: „valuri de migraţie”, „reţele”, „capital comunitar” şi „sistem de migraţie” şi are consecinţe economice pozitive la nivel individual, familial şi comunitar. Astfel că, stocul de experienţă migratorie existent într-o comunitate poate fi folosit ca un indicator al favorabilităţii componentei socioumane a unei comunităţi pentru dezvoltare. Analiza procesului de conversie a capitalurilor prin migraţie permite formularea unor soluţii de principiu pentru optimizarea fluxurilor de migraţie circulatorie în străinătate, ca tip de migraţie ce poate avea consecinţe pozitive în planul dezvoltării. Aş vrea ca, în încheiere, să punctez două dintre beneficiile majore pe care apariţia aceste cărţi le aduce pentru toţi cei interesaţi de tematică. În primul rând, bogăţia de informaţii referitoare la starea socială a spaţiului rural românesc. Iar din punct de vedere metodologic, modul de abordare a două subiecte care iscă polemici aprinse în comunităţile ştiinţifice de pretutindeni: sociabilitatea şi dezvoltarea considerate ca „spaţii” şi studiate prin metoda „fenomenologiei calitative”, prin care se încearcă o analiză întemeiată a „comportamentelor strategice” şi realizarea unui continuum între cercetarea minuţioasă – ipotezele interpretative – şi construcţia teoretică. Veronica Mitroi ALEXANDRU CRIŞAN (coordonator şi autor principal), Reforma la firul ierbii. Programul Educaţia 2000 + sau lecţiile unui proces de schimbare, Bucureşti, Editura Humanitas Educaţional, 2003 Implicarea unui segment important din populaţia ţării (cadre didactice, elevii şi părinţii acestora, cercetători etc.), zeci de mii de instituţii prin care se asigură desfăşurarea procesului de educaţie (şcoli, licee, universităţi, institute de cercetare, inspectorate şcolare, case ale corpului didactic etc.), investite cu cel mai ridicat grad de responsabilitate socială, dau măsura sistemului de învăţământ din România sau din oricare altă ţară. Eforturile unei singure instituţii, de regulă ministerul de resort, oricât de mari ar fi şi oricâtă dorinţă, voinţă şi perseverenţă ar manifesta, se dovedesc insuficiente pentru un proces de reformă educaţională radicală, de tipul celei care se derulează, în prezent, în România. Sprijinul, colaborarea cu alte instituţii ale statului, cu organizaţii nonguvernamentale din ţară şi din afară este nu numai de dorit, ci şi necesar pentru asigurarea reuşitei reformei învăţământului românesc. Programul Educaţia 2000+, parte componentă a Fundaţiei pentru o Societate Deschisă şi-a propus, ca principal obiectiv, susţinerea reformei sistemului de învăţământ din România. Modul în 202 RECENZII 12 care s-a derulat acest program, etapele, reuşitele şi perspectivele sale sunt descrise în lucrarea Reforma la firul ierbii. Programul Educaţia 2000+ sau lecţiile unui proces de schimbare, (Alexandru Crişan fiind coordonatorul şi autorul principal al cărţii), publicată la Editura Humanitas Educaţional, Bucureşti, 2003. Reuşita acestui program educaţional se datorează, fără discuţie, eforturilor susţinute ale tuturor celor implicaţi, care au acceptat şi înţeles un aspect sesizat de numeroase studii asupra sistemului de învăţământ, dar valorificat de foarte puţini: şansele de reuşită ale reformei în învăţământ depind de nivelul de încredere pe care-l au cadrele didactice, elevii şi părinţii acestora – în fond, beneficiarii reformei – în reformă. În cazul sistemului de învăţământ din România, s-a observat că nivelul de încredere în reformă este cu atât mai mare cu cât distanţa ierarhică sau de exercitare a competenţelor privind aplicarea reformei este mai redusă. Astfel, conducerea şcolilor este investită cu cel mai ridicat nivel de încredere al cadrelor didactice, elevilor şi părinţilor acestora, privind capacitatea de aplicare a reformei. În aceste condiţii, programul s-a orientat spre „baza sistemului”: şcoala, clasa de elevi, comunitatea căruia îi aparţin. Cartea este structurată pe două dimensiuni: – una descriptivă, în care sunt prezentate conţinutul, obiectivele programului, etapele, ariile de interes, criteriile de selecţie ale şcolilor şi cadrelor didactice interesate de participarea la acest program etc.; – o dimensiune practică, prin care sunt oferite modele, instrumente, mijloace necesare celor interesaţi să înveţe cum poate fi implementată, cu succes, reforma în şcoli, clase de elevi. Conţinutul, obiectivele, ariile de interes ale programului, aşa cum sunt ele descrise de către autori, se caracterizează prin: – amploare – au fost implicate un număr important de instituţii de învăţământ, atât din mediul urban cât şi din rural, preuniversitar şi universitar, inspectorate şcolare, case ale corpului didactic, reprezentanţi ai autorităţilor locale, elevi şi părinţi etc.; – diversitate, atât în ceea ce priveşte tipul de activităţi desfăşurate (dezvoltare de capacităţi instituţionale, dezvoltare de resurse umane, susţinerea analizei şi dezvoltării de politici sectoriale şi globale la nivel local şi naţional, dezvoltarea şi implementarea de curriculum interactiv şi inovativ, susţinerea procesului de integrare europeană prin educaţie, susţinerea unor programe regionale în zona sud-estului Europei), cât şi metodele şi tehnicile de lucru utilizate (competiţie deschisă pe bază de proiecte, apreciere şi finanţare diferenţiată, în funcţie de performanţele obţinute, lucru în echipă, accent pe comunicare, colaborare, identificare de posibili parteneri de lucru, fie în mediul şcolar, fie în afara acestuia etc.); – inovaţie – prin modul în care a fost construit, programul are capacitatea de multiplicare, poate continua independent de iniţiatorii săi, cu noi abordări, în situaţii diverse specifice şcolii, echipei de lucru, comunităţii de care aparţin. De altfel, specificitatea acestui program este dată şi de faptul că s-a ţinut cont, întotdeauna, de specificul şcolilor participante, al echipelor de lucru, de nevoile, priorităţile, obiectivele lor şi ale comunităţii. Participanţii la acest program au fost învăţaţi şi încurajaţi, pe de o parte, să-şi identifice nevoile, priorităţile şi, pe de altă parte, să-şi valorifice potenţialul inovator, creativ, necesar soluţionării acestora. Dată fiind posibilitatea continuării acestui program independent de iniţiatorii săi, s-a considerat necesară şi utilă prezentarea modelelor, instrumentelor, mijloacelor care au stat la baza programului, cu scopul de a fi preluate şi aplicate, de a-i sprijini pe cei interesaţi de aplicarea reformei educaţionale. Astfel, accesul cât mai multor cadre didactice, şi nu numai, la informaţia cuprinsă în carte ar trebui să constituie o prioritate atât pentru iniţiatorii programului cât şi pentru cei care au participat la el. Dacă avem în vedere faptul că o şcoală reprezintă mai mult decât o componentă a sistemului, ea fiind însăşi sistemul de învăţământ la o scară redusă, succesul la nivelul fie şi doar al câtorva şcoli dovedeşte că reforma este posibilă în întreg sistemul, atunci când cadrele didactice, elevii, au sentimentul „proprietăţii” asupra reformei. Gabriela Neagu 13 RECENZII 203 JØRGEN GOUL ANDERSEN, JOCHEN CLASSEN, WIM VAN OORSCHOT, KNUT HALVORSEN (editori), Europe’s new state of welfare – unemployment, employment policies 8 and citizenship (Noul stat european al bunăstării – şomaj, politici de angajare şi cetăţenie), The Policy Press, 2002 Editorii acestui volum sunt: Jørgen Goul Andersen, profesor de sociologie politică, directorul Centrului de Studii Comparate în Domeniul Bunăstării, Universitatea Aalborg, Danemarca; Jochen Classen, profesor de cercetare socială comparată, Centrul de Cercetare Comparată în Domeniul Bunăstării Sociale, Universitatea Stirling, Marea Britanie; Wim van Oorschot, profesor de sociologie, Facultatea Ştiinţelor Sociale şi Comportamentale, Universitatea Tilburg, Olanda şi Knut Halvorsen, director de cercetare, Facultatea de Economie, Administraţie Publică şi Asistenţă Socială, Colegiul universitar Oslo, Norvegia. Volumul Europe’s new state of welfare – unemployment, employment policies and citizenship face parte din programul de cercetare europeană COST Action A 13 „Changing Labour Markets, Welfare Policies and Citizenship”. COST este un program de cooperare în domeniul cercetării ştiinţifice şi tehnice, care promovează coordonarea la nivel european a cercetărilor realizate cu sprijinul finanţării naţionale. Cuprinzând mai mult de 80 de experţi localizaţi în 17 ţări, programul s-a derulat pe o perioadă stabilită de cinci ani (1998–2003). Activitatea de cercetare s-a desfăşurat prin organizarea a patru grupuri de lucru distincte, orientate asupra unor probleme de maxim interes, cum ar fi: şomajul, participarea la muncă a persoanelor aflate la vârste înaintate, egalitatea dintre bărbaţi şi femei, ocuparea pe piaţa muncii, respectiv şomajul în rândul tinerilor. Volumul de faţă cuprinde rezultatele cercetării desfăşurate în cadrul grupului de lucru pe tema şomajului. Abordarea interdisciplinară a fost asigurată de prezenţa în cadrul grupului atât a sociologilor cât şi a economiştilor şi a politologilor. În general, cartea propune cititorilor o trecere în revistă a principalelor direcţii/tendinţe în domeniul şomajului, incluzând strategiile politice adoptate la nivel naţional şi suportul teoretic pe care se bazează. Extrem de interesantă este includerea unei serii de zece analize naţionale comparate, orientate cu preponderenţă către cele mai interesante aspecte ale şomajului. În ordinea apariţiei în volum, autorii care semnează cele treisprezece studii sunt: Jørgen Goul Andersen şi Knut Halvorsen (capitolul 1); Jørgen Goul Andersen şi Jan Bendix Jensen (capitolul 2); Jachen Clasen (capitolul 3); Wolfgang Ludwig-Mazerhofer (capitolul 4); Pascal Ughetto şi Denis Bouget (capitolul 5); Wim van Oorschot (capitolul 6); Bengt Furaker (capitolul 7); Jørgen Goul Andersen (capitolul 8); Knut Halvarsen (capitolul 9); Heikki Ervasti (capitolul 10); Miroljub Ignjatovic, Anja Kopac, Ivan Svetlik şi Martina Trbanc (capitolul 11); George Sheldon (capitolul 12); Jochen Clasen şi Wim van Oorschot (capitolul 13). Structural, primele două capitole şi ultimul oferă o perspectivă de ansamblu a politicilor în domeniul şomajului şi ocupării forţei de muncă, la nivel european. Primul capitol introduce problematica volumului şi analizează schimbările înregistrate pe pieţele muncii, şomajul şi politicile pentru şomaj, din punctul de vedere al cetăţeniei. Al doilea capitol este orientat către abordarea generală a noilor tendinţe din domeniul ocupării forţei de muncă şi al şomajului, în Europa. Ultimul capitol trasează concluziile întregului volum, subliniind relaţia dintre muncă, bunăstare şi cetăţenie, precum şi diversitatea din cadrul politicilor de şomaj şi de ocupare a forţei de muncă, în Europa. 8 Consultarea acestui volum a fost posibilă datorită grantului de cercetare „Marie Curie”, oferit de Uniunea Europeană în perioada 1 Septembrie 2003–31 Ianuarie 2004 în cadrul SPIRIT, School for Poastgraduate Interdisciplinary Research on Interculturalism and Transnationality, Universitatea Aalborg, Danemarca. 204 RECENZII 14 Ţările analizate în cuprinsul celorlalte zece capitole sunt: Marea Britanie, Germania, Franţa, Olanda, Suedia, Danemarca, Norvegia, Finlanda, Slovenia şi Elveţia. Este de remarcat includerea în analiză a tuturor statelor scandinave. Din blocul est-european post-comunist este prezentă o singură ţară: Slovenia. Respectând tematica propusă, în cuprinsul fiecărui capitol se regăsesc: o scurtă introducere, o descriere temporală a politicilor pentru şomaj adoptate la nivel naţional şi a reformele realizate. Sunt, de asemenea, incluse analize statistice, care pun în evidenţă trendurile înregistrate la nivel naţional. Primul capitol analizează, temporal, schimbările de pe piaţa muncii europene. Punctul de plecare al analizei este eseul lui Marshall Cetăţenie şi clasă socială, care pune accentul pe promovarea cetăţeniei depline, transpusă în practică prin participarea completă la piaţa muncii a tuturor cetăţenilor. Creşterea şi menţinerea ratelor şomajului a fost, deseori, interpretată ca o consecinţă directă a globalizării şi schimbării tehnologice pe pieţele muncii, dar şi ca o incapacitate a statului de a mai asigura bunăstare tuturor cetăţenilor săi. S-a conturat, din ce în ce mai puternic, o paradigmă dominantă/o interpretare standard a şomajului înregistrat în Europa. Încă de la începutul anilor 1980, diferenţele foarte mari dintre ratele şomajului din ţările europene şi rata şomajului din Statele Unite au condus la concluzia că şomajul în Europa reprezintă un fenomen structural puternic, legat atât de sistemul bunăstării relativ generos de pe bătrânul continent cât şi de rigiditatea instituţiilor de pe piaţa muncii. Şomajul ridicat a fost privit, multă vreme, ca o problemă tipic europeană. Principalele două cauze ale acestei interpretări standard au fost: diferenţa uriaşă dintre salarii şi productivitatea muncitorilor cu pregătire slabă, dar şi inflexibilitatea şi distorsiunile înregistrate în buna funcţionare a pieţei muncii. Soluţiile directe propuse pentru prima cauză – discrepanţa dintre salarii şi productivitatea muncitorilor cu pregătire slabă – au inclus: flexibilitatea mai mare a salariilor şi a structurilor salariale (protecţie socială mai puţin generoasă, inegalitate compensată prin acordarea de compensări salariale), productivitate ridicată (activizarea celor aflaţi în şomaj, educare/calificare), subvenţii pentru serviciile slab productive. Ca soluţii în cazul celei de a doua cauze – disfuncţionalităţile înregistrate pe piaţa muncii – s-a propus: o protecţie mai flexibilă a ocupării forţei de muncă, ore de lucru mai flexibile, evitarea distorsiunilor din sistemului de taxe/bunăstare. În mod general, printre soluţiile de politică socială naţionale şi internaţionale au fost menţionate: flexibilizarea salariilor, creşterea nivelurilor de productivitate şi angajare pentru muncitori, flexibilizarea contractelor de muncă şi a programului de lucru, modificarea structurilor de încurajare pentru angajaţi (subvenţii, taxe), dar şi pentru şomeri (beneficii reduse şi pe termen scurt, obligaţii de genul asigurării bunăstării prin muncă). Capitolul doi descrie, general, care sunt modelele ocupării şi şomajului în Europa. Datele statistice pe care se bazează studiul sunt în conformitate cu definiţia şomajului dată de Biroul Internaţional al Muncii şi provin din baza de date OECD. În ciuda interpretării standard asimilabile viziunii eurosceptice, ratele reduse ale şomajului înregistrat în Europa, începând cu a doua jumătate a anilor 1990 evidenţiază contrariul: ratele şomajului s-au redus considerabil în majoritatea ţărilor europene, cu precădere în Danemarca, Olanda (literatura de specialitate a dezbătut amplu aşa numitul „miracol olandez”), Portugalia, Irlanda, Austria, Suedia şi Marea Britanie. Concluzionând, ratele reduse ale şomajului înregistrate în ultimii ani pun în evidenţă capacitatea statelor europene de a se adapta schimbărilor internaţionale, cum ar fi procesul globalizării. De asemenea, protecţia socială generoasă nu reprezintă un obstacol în calea ocupării forţei de muncă. Datorită perspectivei unitare oferite de capitolul doi, următoarele zece capitole sunt studii naţionale contextuale, care sunt mai mult orientate către analiza particulară a diferitelor aspecte ale şomajului, răspunsurilor de politică socială şi consecinţelor directe pentru cetăţeni. Schimbările din sfera politicii sociale sunt raportate la impactul asupra şomajului şi asupra drepturilor cetăţeneşti. Ultimul capitol îşi propune să stabilească dacă toate politicile naţionale analizate anterior converg sau nu spre un model comun şi dacă da, care sunt sursele schimbării, fie ele presiuni economice similare sau recomandări din partea forumurilor internaţionale. 15 RECENZII 205 Concluzia generală a volumului este că procentele ridicate ale şomajului nu mai reprezintă un fenomen specific Europei. Multe ţări, în special cu o economie redusă ca proporţii, şi-au revenit surprinzător, reuşind să atingă rate foarte mici ale şomajului. Implicaţiile directe sunt: invaliditatea diagnosticului pus de eurosceptici – şomaj ridicat cauzat direct de inflexibilitatea structurilor de pe piaţa muncii – şi posibilitatea de a atinge procente ridicate ale ocupării forţei de muncă, fără a reduce beneficiile protecţiei sociale. Simona Vonica-Răduţiu GØSTA ESPING-ANDERSEN ŞI DUNCAN GALLIE, ANTON HEMRIJCK, JOHN MYLES, Why do we need a new welfare state? (De ce avem nevoie de un nou stat al bunăstării?), Oxford, Oxford University Press, 2002 „De ce avem nevoie de un nou stat al bunăstării?” este o carte dedicată „copiilor de azi care vor fi furnizorii bunăstării noastre atunci când vom îmbătrâni. Pentru ei – deci şi pentru noi – dorim cel mai bun posibil stat al bunăstării”. Este o justificare care orientează demersul autorilor de identificare a acelor principii, caracteristici ce pot fundamenta dezvoltarea politicilor sociale, în contextul noilor provocări pe care le presupune extinderea UE. Lucrarea, deşi o culegere de texte aşa cum apar atât de multe astăzi în ştiinţa socială, este construită unitar şi oferă informaţie substanţială asupra modului în care sunt concepute politicile sociale în Europa, în câteva domenii: nevoile şi riscurile relaţionate cu familia şi copiii, problemele bătrânilor şi ale sistemului de pensii, schimbările în domeniul vieţii de muncă şi „noul contract de gen”). Astfel, cartea cuprinde şase capitole şi include cuvântul înainte al lui Frank Vandenbroucke, care creează o imagine asupra „justiţiei sociale durabile şi coordonării deschise a politicilor sociale în Europa”. De altfel, ceea ce dă unitate cărţii este tocmai principiul „coordonării deschise” a politicilor sociale în Europa şi preocuparea de a trata „modelul social european” din perspectiva acestuia. Coordonarea deschisă a politicilor sociale este o idee relativ nouă, ale cărei fundamente metodologice au fost iniţiate în Summit-ul de la Lisabona (2000). Ea reprezintă „un proces comun de planificare, examinare, comparare şi adaptare a politicilor sociale ale statelor membre pe baza obiectivelor comune” (Esping-Andersen şi alţii 2002: VIII). Metoda dă posibilitatea statelor UE de a învăţa practicile pozitive unele de la celelalte, prin aceasta respectându-se diversitatea locală şi promovându-se progresul în domeniul social. Noua metodă poate contribui, în opinia autorilor, la îndeplinirea obiectivelor europene ale incluziunii şi justiţiei sociale. Totuşi, aşa cum sugerează multiplele probleme pe care le presupune design-ul politicilor sociale europene şi cum autorii înşişi subliniază, coordonarea deschisă nu poate fi un panaceu, o soluţie pentru toate problemele, pentru totdeauna. Mai degrabă, ea precizează aspectele necesare pentru o „arhitectură cuprinzătoare a politicilor sociale”. (Esping-Andersen şi alţii, 2002: 24) Capitolul 1, Din nou către „societatea perfectă”? a celebrului autor al la fel de celebrei tipologii a statelor bunăstării, Gøsta Esping-Andersen, prezintă atât o viziune sintetic istorică asupra statului bunăstării, cât şi o trecere în revistă a provocărilor (riscuri, nevoi, compromisuri) pe care diferite regimuri ale bunăstării le întâmpină astăzi. Din punct de vedere istoric, regimurile bunăstării au cunoscut două mari schimbări: la sfârşitul secolului XIX şi imediat după al doilea război mondial, la care s-ar putea adăuga modificările prin care regimul scandinav a trecut în anii ’70. Acestea au fost marcate de intensificarea competiţiei ideologice pentru „societatea perfectă” a apărătorilor „vechiului 206 RECENZII 16 regim”, liberalilor şi reformiştilor creştini, în primul val, şi a liberarilor şi social-democraţilor, în al doilea val al schimbării. De fapt, construcţia şi reconstrucţia regimurilor bunăstării a fost însoţită de această permanentă căutare a unei societăţi ideale, care s-a concretizat în modele diferite: modelul liberal (american, englezesc), cel scandinav şi cel continental. Aşadar, autorul reia tipologia statelor bunăstării cu care ne-a familiarizat încă din 1990 în cartea sa The Three World of Welfare Capitalism şi analizează baza ideologică a modelelor bunăstării, pentru a face trecerea către actualul model european. Importantă în această trecere în revistă este relaţia cu principiul justiţiei sociale, pentru că, subliniază Esping-Andersen, dacă statul bunăstării a reuşit în a egaliza condiţiile de viaţă, nu a reuşit să rupă oportunităţile individului în viaţă de originea socială şi handicapurile moştenite. Clasa socială continuă să fie hotărâtoare, mai ales în termenii educaţiei şi dezvoltării cognitive (Esping-Andersen şi alţii, 2002: 3). De aici, nevoia unui model în care egalitatea oportunităţilor şi şanselor de viaţă să fie atinse, cu alte cuvinte, în care principiul egalităţii să fie respectat. Metoda, pe care noua arhitectură europeană a bunăstării ar trebui să o utilizeze, este cea a cursului vieţii care presupune o viziune dinamică asupra lucrurilor. O astfel de metodă permite conectarea problemelor pe care indivizii le întâmpină într-un anumit moment al vieţii lor: de exemplu, sărăcia la vârste înaintate este legată de problemele de angajare la vârste mai tinere, o situaţie precară legată de locul de muncă este relaţionată cu insuficienta educaţie care, la rândul ei, poate fi legată de condiţiile din copilărie. Acest tip de metodologie face posibilă, de asemenea, predicţia, putem şti, de exemplu, ce se va întâmpla cu cohorta tinerilor absolvenţi de şcoală generală care va furniza forţa de muncă pentru poziţii inferioare ale pieţei de muncă şi, 50 de ani mai târziu, clienţii sistemului bunăstării atunci când vor atinge vârsta pensiei. „Cei trei stâlpi ai bunăstării”, familia, piaţa şi statul au ponderi diferite în acoperirea riscurilor în diferitele modele existente. Dacă neo-liberalii accentuează primatul pieţei, conservatorii acordă atenţie mai mare responsabilităţilor ce revin familiei şi comunităţii locale, în timp ce social- democraţii preferă acţiunea colectivă în furnizarea bunăstării. Aceste diferenţe s-au concretizat în diferitele regimuri ale bunăstării. Trecerea către un model european sub eticheta coordonării deschise, bazată pe obiective comune, poate fi facilitată de extinderea UE, creşterea interdependenţelor pe plan internaţional şi, bineînţeles, de actuala preocupare la nivel european pentru incluziune socială, protecţie socială, combaterea şomajului. O reconstrucţie a modelului bunăstării, care să ia în considerare noua metodă şi care să îşi propună obiective atât de generoase, este tratată însă cu moderaţie de către Gøsta Esping Andersen. Mai degrabă, autorul, preferă să se concentreze asupra problemelor şi domeniilor fundamentale pe care le implică o astfel de reconstrucţie: copii şi familie, relaţii de gen, viaţa de muncă şi pensii, (lăsând deoparte sfera sănătăţii), considerate reperele majore ale şanselor de viaţă. Capitolul 2, O Strategie de investiţie socială centrată pe copil (Gøsta Esping-Andersen), pleacă de la ideea conform căreia aproape toate problemele pe care politicile sociale trebuie să le acopere îşi au originea în copilărie, şi de aici, necesitatea intervenţiei încă din momentele de început ale vieţii individului. Dacă o persoană are dificultăţi pe piaţa forţei de muncă, aceasta se poate datora factorilor de importanţă crucială care nu au fost îndepliniţi în copilărie: sănătatea, veniturile şi mecanismele de dezvoltare cognitivă (citire, stimuli sociali, orientare). De aceea, mecanismele de prevenire ar trebui să se bazeze pe o strategie integrată: să includă posibilitatea, pentru părinţii cu copii mici, de a avea un loc de muncă adecvat, servicii de calitate pentru copii şi o politică de suport a veniturilor. Sărăcia copiilor este tratată pe larg, la fel şi mecanismele reducerii ei: măsuri de suport pentru angajarea femeilor cu copii, care sunt de multe ori dezavantajate pe piaţa forţei de muncă, un venit minim garantat pentru familiile cu copii. Pe ansamblu, autorul reuşeşte să creeze o imagine cuprinzătoare asupra problemelor sociale ce pot afecta copilul şi asupra relaţiilor dintre ele, dar şi asupra măsurilor de politică socială care ar putea contribui la rezolvarea acestor probleme, prin adoptarea unei strategii de tip preventiv. Capitolul 3, Un nou contract de gen (Gøsta Esping-Andersen), analizează, bazându-se pe date empirice, situaţia femeii pe piaţa muncii, în relaţie cu rolul de mamă, comparativ pentru ţări UE şi America. Plecând de la situaţia de fapt, autorul aduce argumente în favoarea necesităţii „politicilor 17 RECENZII 207 prietenoase” pentru femei, care, şi ele reprezintă o investiţie socială. Acest tip de politici ar presupune: îngrijire subvenţionată pentru copii, concedii parentale plătite (atât pentru femei cât şi pentru bărbaţi), concedii medicale plătite. Deşi acestea nu sunt soluţii inovatoare, ele sunt menite a sprijini principiul egalităţii de gen, răspunzând fenomenelor de „masculinizare a ciclului feminin al vieţii” respectiv „feminizare a cursului masculin al vieţii” (Esping-Andersen şi alţii, 2002: 95). Adoptând aceeaşi metodă a tratării problemelor din perspectiva ciclului (cursului) vieţii, capitolul 4, Calitatea vieţii de muncă în strategia bunăstării sociale (Duncan Gallie) utilizează, de asemenea, date empirice pentru a susţine ideea îmbunătăţirii calităţii vieţii de muncă. Această parte a lucrării sesizează nenumăratele probleme asociate actualmente cu piaţa forţei de muncă, arătând că o creştere a numărului locurilor de muncă este o soluţie parţială. Fenomene cum sunt: instabilitatea locurilor de muncă ocupate de muncitori necalificaţi, slabele oportunităţi de dezvoltare profesională şi personală oferite de ele, riscurile pentru sănătate, intensificarea efortului de muncă pentru toate slujbele, încărcătura de stres etc. sunt considerate a necesita intervenţii din partea politicilor sociale. Investiţia în calitatea vieţii de muncă concomitent cu protecţia adecvată a şomerilor sunt mecanisme cu potenţial în elaborarea noului model de politică socială. Analizând problema pensiilor, capitolul 5, Un nou contract social pentru bătrâni (John Myles), încearcă, în esenţă, să dea un răspuns problemei, îndelung dezbătute, a modelului de securitate socială, care să fundamenteze sistemul de pensii. Autorul respinge atât sistemul pay-as-you- go care tinde să impună costurile îmbătrânirii asupra populaţiei active, cât şi pe cel bazat pe contribuţii fixe, pronunţându-se în favoarea modelului lui Musgrave. Acesta presupune o soluţie a „poziţiei relativ fixe” în care raportul între contribuţii şi beneficii este menţinut constant (Esping- Andersen şi alţii, 2002: 171). Avantajele ţin de posibilitatea de adaptare la o realitate care poate implica diverse riscuri, care trebuie împărtăşite atât de tineri cât şi de bătrâni. Ultima parte a lucrării, Auto-transformarea Modelului Social European (Anton Hemrijck) explorează posibilitatea armonizării politicilor sociale în UE, plecând de la metoda coordonării deschise. Mai mult decât celelalte capitole ale cărţii, acesta subliniază limitele noii metode şi priveşte, cu moderaţie, la viitorul ei. Aceeaşi moderaţie manifestă şi autorii care au încercat să identifice provocările pe care o astfel de metodă le-ar presupune pentru România. Chiar ideea unui model social european este pusă sub semnul întrebării: „Având în vedere situaţia de fapt, nu este îndreptăţit, cel puţin nu deocamdată, să se vorbească de un model social al UE, existent sau proiectat pentru viitor” (Mărginean, 2003: 2). Totuşi, deşi ideea învăţării din practicile pozitive nu este nouă, noua etichetă a coordonării deschise se pare că va contribui la creşterea legitimităţii UE ca uniune socială şi la conturarea unui sens comun al politicilor sociale în interiorul Uniunii Europene. Iuliana Precupeţu 